[pic] | COMISIA COMUNITĂȚILOR EUROPENE |

Bruxelles, 16.10.2009

COM(2009)526 final

RAPORT AL COMISIEI CĂTRE PARLAMENTUL EUROPEAN

privind acțiunile întreprinse în urma deciziilor de descărcare de gestiune (2007) (rezumat) - Rezoluțiile Parlamentului European elaborate în conformitate cu articolul 276 alineatul (3) din Tratatul CE și articolul 180b of din Tratatul Euratom, articolul 147 din Regulamentul financiar și articolul 119 alineatul (5) din Regulamentul financiar al FED {SEC(2009)1427}

CUPRINS

RAPORT AL COMISIEI CĂTRE PARLAMENTUL EUROPEAN privind acțiunile întreprinse în urma deciziilor de descărcare de gestiune (2007) (rezumat) - Rezoluțiile Parlamentului European elaborate în conformitate cu articolul 276 alineatul (3) din Tratatul CE și articolul 180b of din Tratatul Euratom, articolul 147 din Regulamentul financiar și articolul 119 alineatul (5) din Regulamentul financiar al FED {SEC(2009)} 1

PREAMBUL 3

I – RĂSPUNSURILE COMISIEI LA RECOMANDĂRILE FĂCUTE DE PARLAMENTUL EUROPEAN ÎN REZOLUȚIA PRIVIND DESCĂRCAREA DE GESTIUNE PENTRU BUGETUL GENERAL 4

a) Aspecte orizontale 4

b) Aspecte sectoriale 7

c) Rapoarte speciale ale Curții de Conturi 10

II – Fondul european de dezvoltare 10

III – Recomandări din rezoluțiile privind agențiile 11

PREAMBUL

Acesta este raportul Comisiei către Parlamentul European (PE) privind acțiunile întreprinse în urma deciziilor de descărcare de gestiune pentru exercițiul financiar 2007[1], în conformitate cu articolul 276 alineatul (3) din Tratatul CE și articolul 180b din Tratatul Euratom, articolul 147 din Regulamentul financiar și articolul 119 alineatul (5) din Regulamentul financiar FED. Datorită constrângerilor legate de traducere și de timp, prezentul raport este publicat în toate limbile oficiale ale Uniunii Europene sub formă de rezumat. Răspunsurile complete ale Comisiei la fiecare recomandare specifică a Parlamentului sunt disponibile într-un document de lucru al Comisiei[2], care este publicat în limbile engleză, franceză și germană. Ambele rapoarte de monitorizare se referă la rezoluțiile adoptate de Parlamentul European la 23 aprilie 2009.

Fiecare capitol[3] al prezentului raport de sinteză cuprinde trimiteri la punctele relevante din documentul complet de lucru al Comisiei, menționat mai sus. Aceste trimiteri vor ajuta cititorii să găsească în documentul de lucru toate recomandările (și acțiunile prevăzute sau care au fost deja luate de către Comisie) care se referă la un anumit capitol sau care prezintă un interes special pentru aceștia.

În deciziile privind descărcarea de gestiune pentru bugetul general, FED și agenții, Comisia a identificat, în total, 203 recomandări care i-au fost adresate de Parlamentul European. În cazul a 99 dintre acestea, Comisia este de acord să întreprindă acțiunile recomandate de Parlament. Comisia consideră că, în ceea ce privește alte 96 de recomandări, s-au luat deja măsurile necesare sau sunt în curs de a fi luate, cu toate că, în unele cazuri, rezultatele acestora vor trebuie evaluate. În cele din urmă, din motive legate de cadrul juridic existent sau de prerogativele sale instituționale, Comisia nu poate accepta 8 recomandări[4].

I – RĂSPUNSURILE COMISIEI LA RECOMANDĂRILE FĂCUTE DE PARLAMENTUL EUROPEAN ÎN REZOLUȚIA PRIVIND DESCĂRCAREA DE GESTIUNE PENTRU BUGETUL GENERAL

Acesta este un rezumat al răspunsurilor Comisiei la recomandările specifice formulate de către Parlamentul European în rezoluțiile privind descărcarea de gestiune pe anul 2007. O primă reacție la fiecare punct al rezoluției a fost transmisă de domnul vicepreședinte Kallas raportorului și președintelui Comisiei pentru control bugetar la 15 mai 2009.

a) Aspecte orizontale [5]

Declarație de asigurare (documentul de lucru al Comisiei, punctele 3-11)

Asemenea Parlamentului European, Comisia salută opinia fără rezerve a Curții de Conturi cu privire la conturile pe anul 2007. Comisia va continua îmbunătățirea calității datelor contabile și a conturilor sale, astfel cum a recomandat Curtea.

Comisia este de acord că indicii de eroare ridicați în tranzacțiile subiacente se datorează parțial normelor complexe. Comisia recunoaște că simplificarea are un rol important în îmbunătățirea punerii în aplicare a politicilor Uniunii Europene și în reducerea indicilor de eroare, însă subliniază că un anumit grad de complexitate a normelor și criteriilor de eligibilitate este inevitabil, deoarece, adeseori, acestea sunt stabilite în scopul realizării obiectivelor de politică dorite și reprezintă rezultatul unei proceduri legislative complexe. Îmbunătățirile au fost incluse în temeiurile juridice pentru perioada de programare 2007-2013. În contextul crizei financiare, în mai 2009 s-au adoptat măsuri suplimentare de simplificare pentru fondurile structurale, precum posibilitatea de a declara costurile pe baza de rate fixe, costuri unitare și sume forfetare. Se estimează că impactul simplificării va deveni vizibil pe termen mediu și lung. În plus, Comisia lucrează în prezent la identificarea eventualelor zone în care este posibilă o mai mare simplificare, în special în contextul activității sale de pregătire în vederea revizuirii trienale a Regulamentului financiar. Aceasta ar putea viza, în special, granturile, mai ales normele de eligibilitate, metodele de gestionare, ale căror dispoziții au devenit din ce în ce mai complexe și care sunt esențiale pentru a îmbunătăți, în special, eficiența și acordarea ajutorului extern, și măsurile de control. Gradul de complexitate al normelor de eligibilitate are o legătură directă cu intensitatea și costul controalelor necesare pentru a se obține o asigurare rezonabilă în ceea ce privește legalitatea și regularitatea tranzacțiilor. În cazul în care se stabilesc și se pun efectiv în aplicare norme de eligibilitate simplificate (de exemplu, utilizarea în mai mare măsură a sumelor forfetare și a ratelor fixe, acceptarea utilizării normelor naționale de eligibilitate în cazul cofinanțării de către statele membre), tranzacțiile subiacente vor fi mai puțin predispuse la eroare, ceea ce va permite efectuarea de controale mai puțin extinse (acestea pot viza mai degrabă rezultatul, decât componentele) și, în cele din urmă, reducerea costului controalelor. De asemenea, Comisia lucrează la conceptul de risc tolerabil de eroare, care urmărește să identifice cea mai rentabilă intensitate a controalelor, și anume să găsească un echilibru adecvat între costuri și beneficii (reducerea ratelor de eroare). De asemenea, Comisia va analiza principiile unei mai mari simplificări a legislației sectoriale pentru următoarea rundă de acte de bază, cele care vor intra în vigoare începând cu anul 2014.

Gestiunea bugetară – corecțiile financiare, sumele recuperate și suspendarea plăților (documentul de lucru al Comisiei, punctele 12-13)

În anul 2008, sistemul financiar ABAC a fost modificat pentru a se permite trasabilitatea recuperărilor până la identificarea erorilor sau neregularităților specifice. Acest fapt a permis Comisiei să prezinte date privind recuperarea mai complete și mai sigure în conturile pe 2008. De asemenea, Comisia lucrează în prezent la îmbunătățirea în continuare a fiabilității și caracterului complet al datelor pe care statele membre le raportează cu privire la corecțiile lor financiare.

În plus, Comisia inițiază corecții financiare acolo unde este necesar. În cadrul planului de acțiune din 19 februarie 2008 privind întărirea rolului de supraveghere al Comisiei din cadrul gestionării repartizate a acțiunilor structurale, Comisia a luat măsuri pentru a se asigura soluționarea neregularităților constatate în punerea în aplicare a fondurilor structurale, imediat ce acestea sunt depistate, precum și efectuarea cu promptitudine a corecțiilor financiare.

Situațiile rezumative anuale ale auditurilor și declarațiilor disponibile în domeniul gestionării repartizate și declarațiile naționale de gestiune (documentul de lucru al Comisiei, punctele 14-18)

O evaluare a situațiilor rezumative anuale și contribuția acestora la obținerea asigurării în ceea ce privește funcționarea sistemelor de control ale statelor membre sunt prezentate în rapoartele anuale de activitate ale direcțiilor generale vizate. Situațiile rezumative anuale pot adăuga un plus de valoare, în special atunci când acestea conțin o analiză a problemelor sau o declarație de asigurare, identifică bune practici și propun soluții. Comisia continuă să lucreze împreună cu statele membre pentru îmbunătățirea situațiilor rezumative anuale. Comparativ cu 2007, în 2008 toate statele membre au respectat obligația prevăzută la articolul 53b alineatul (3) din Regulamentul financiar de a prezenta o situație rezumativă anuală și s-au conformat, total sau în mare parte, cerințelor minime. În 2008, Comisia a emis noi orientări, mai precise, pentru situațiile rezumative anuale din cadrul fondurilor structurale. De asemenea, Comisia salută inițiativa luată de șapte state membre de a atașa la situațiile rezumative anuale pe 2008 o declarație de asigurare, în conformitate cu liniile directoare revizuite.

Luând în considerare și cele patru declarații naționale de gestiune primite pentru 2008, 11 state membre au furnizat un anumit tip de asigurare națională. Comisia va continua, de asemenea, să sprijine statele membre care furnizează declarații naționale voluntare privind fondurile UE. În acest scop, Comisia analizează declarațiile care au fost transmise, pentru a defini aspectele-cheie privind formatul și domeniul de aplicare care adaugă un plus de valoare.

Sisteme de control (documentul de lucru al Comisiei, punctele 19-33)

În ultimii ani, Comisia a depus eforturi considerabile pentru a-și îmbunătăți sistemele de control, în urma recomandărilor făcute de Curtea de Conturi și de autoritatea care acordă descărcarea de gestiune. Pentru remedierea deficiențelor constatate în cadrul propriei activități de audit sau de către un auditor extern, Comisia a lansat planul de acțiune pentru instituirea unui cadru de control intern integrat (în 2006) și planul de acțiune privind întărirea rolului de supraveghere al Comisiei în cadrul acțiunilor structurale (în 2008). La începutul anului 2009, Comisia a adoptat un raport de impact privind planul de acțiune pentru un cadru de control intern integrat [COM(2009) 43], raportând finalizarea acțiunilor. Un raport referitor la planul de acțiune privind întărirea rolului de supraveghere al Comisiei în cadrul acțiunilor structurale a fost, de asemenea, adoptat în același timp [COM(2009) 42]. Comisia îmbunătățește permanent sistemele proprii de control și pe cele ale partenerilor săi, ori de câte ori identifică puncte slabe.

Raportul de sinteză, care este întocmit pe baza asigurării date și a rezervelor prezentate în rapoartele anuale de activitate, evaluează realizările Comisiei în materie de gestionare într-un anumit exercițiu financiar. Raportul recomandă serviciilor Comisiei să ia măsuri pentru a elimina cauzele rezervelor din rapoartele anuale de activitate ale acestora și să monitorizeze periodic progresele înregistrate.

Comisia consideră că o abordare bazată pe riscul tolerabil poate oferi o imagine clară a echilibrului corect dintre indicii de eroare și costurile controalelor, promovând astfel gestionarea bună și eficientă a fondurilor UE. Comisia a prezentat o comunicare pe această temă în decembrie 2008 [COM(2008) 866], utilizând fondurile structurale și dezvoltarea rurală ca exemple ilustrative. Comisia va face propuneri concrete cu privire la riscul tolerabil în domeniile cercetării, energiei și transporturilor și dezvoltării rurale în prima jumătate a anului 2010, iar în a doua jumătate a aceluiași an cu privire la ajutoarele externe, dezvoltare și extindere și cheltuieli administrative.

Transparență (documentul de lucru al Comisiei, punctele 34-40)

Comisia a instituit sistemul de transparență financiară care oferă date complete, consultabile și comparabile referitoare la beneficiarii fondurilor gestionate la nivel central. Pentru gestionarea repartizată, un portal de pe site-ul Europa oferă link-uri către site-urile web naționale dezvoltate de statele membre în care sunt furnizate informații, în conformitate cu normele de punere în aplicare și cu liniile directoare adoptate.

De asemenea, un grup constituit la nivel înalt de Parlamentul European și Comisie a convenit, la 22 aprilie, să creeze un registru comun pentru reprezentanții grupurilor de interese.

Comisia consideră că actualul cod de conduită pentru membrii Comisiei conține deja norme cuprinzătoare și adecvate referitoare la responsabilitate și etică. Cu toate acestea, Comisia analizează în momentul de față posibilitatea oricăror îmbunătățiri suplimentare ale cadrului existent.

Regulamentul financiar (documentul de lucru al Comisiei, punctul 41)

Comisia își va prezenta propunerea privind viitorul Regulament financiar până în mai 2010, în conformitate cu dispozițiile aplicabile. La fel ca în trecut, viitorul Regulament financiar va fi discutat și negociat în strânsă cooperare cu Parlamentul European și Consiliul. În mod special, dacă Tratatul de la Lisabona intră în vigoare, viitorul Regulament financiar va fi adoptat în comun de către Parlamentul European și Consiliu.

Oficiul European de Luptă Antifraudă (OLAF) (documentul de lucru al Comisiei, punctele 42-46)

În conformitate cu regulamentele în vigoare, OLAF are acces imediat la orice informații deținute de Comisie, necesare pentru efectuarea unei investigații, inclusiv informațiile conținute în bazele de date.

Al doilea protocol la Convenția privind protejarea intereselor financiare ale Comunităților Europene a intrat în vigoare la 19 mai 2009. Acesta a fost ratificat de majoritatea statelor membre și prevede în mod special cooperarea directă între Comisia Europeană și autoritățile judiciare ale statelor membre pentru protecția intereselor financiare ale Comunității.

În ceea ce privește beneficiarii din țările terțe, toate contractele viitoare vor continua să conțină prevederea că autoritățile lor naționale trebuie să coopereze pe deplin cu OLAF.

În scopul accelerării procedurii, Comisia desfășoară un proces de revizuire a practicii sale disciplinare, de exemplu prin colaborarea mai strânsă între OLAF și Biroul de Investigații și Disciplină al Comisiei (IDOC).

B) ASPECTE SECTORIALE

Resurse proprii (documentul de lucru al Comisiei, punctul 47)

Comisia a luat măsura recomandată, de utilizare a datelor privind VNB, inclusiv SIFMI, pentru calcularea resurselor proprii ale Comunității. „Propunerea de decizie a Consiliului privind alocarea de servicii de intermediere financiară măsurate indirect (SIFMI) pentru stabilirea venitului național brut (VNB) folosit pentru bugetul Comunităților Europene și resursele proprii ale acestora” [COM(2009) 238 final, adoptată la 26 mai 2009], prezentată de către Comisie, prevede alocarea retroactivă a SIFMI către VNB pentru resurse proprii începând de la 1 ianuarie 2005.

Agricultură și resurse naturale (documentul de lucru al Comisiei, punctele 48-53)

Acordul privind analiza intermediară a PAC determină o mai mare simplificare a schemei de plată unică (de exemplu, reducerea tipurilor de creanțe, posibilitatea de fuzionare a creanțelor) și o mai mare decuplare a plăților (de exemplu, subvenții pentru culturi arabile, semințe, hamei, subvenții pe cap de animal). Din punct de vedere administrativ, o mai mare decuplare înseamnă posibilități sporite de control și elimină necesitatea de a verifica respectarea criteriilor sectoriale specifice, rămânând de supravegheat doar normele generale ale schemei de plată unică (și anume, nu este necesar să se verifice dacă respectiva cultură a fost produsă efectiv sau nu).

Comisia va continua să monitorizeze îndeaproape procedura IACS în Grecia. Grecia a respectat planul său de acțiune și a creat un nou sistem operațional de identificare a parcelelor agricole. Noul sistem va fi utilizat de autoritățile elene pentru prima oară în procedura cererilor de despăgubire din 2009.

În ceea ce privește cheltuielile pentru dezvoltare rurală, unde apare majoritatea erorilor, sistemul de gestiune și control al cheltuielilor din cadrul Fondului European Agricol pentru Dezvoltare Rurală (FEARD) nou creat a fost aliniat la sistemul de garantare FEGA începând din 2007, în conformitate cu Regulamentul (CE) nr. 1290/2005 al Consiliului. Astfel, în viitor, avantajele recunoscute la scară largă ale sistemului FEGA se vor aplica și în ceea ce privește cheltuielile pentru dezvoltare rurală. În plus, statele membre sunt obligate să asigure posibilitatea verificării și controlării tuturor măsurilor de dezvoltare rurală, precum și respectarea condițiilor de eligibilitate. De asemenea, Comisia a oferit statelor membre orientări suplimentare privind modul de punere în aplicare a măsurilor de agromediu.

Subvenții pentru pescuit (documentul de lucru al Comisiei, punctele 54-57)

Reforma din 2002 a politicii comune în domeniul pescuitului (PCP) a înregistrat deja progrese importante în direcția durabilității, în special prin orientarea către o mai bună integrare a aspectelor de protecție a mediului în gestionarea pescuitului și prin retragerea unei părți din sprijinul financiar care contribuia în mod direct la crearea unei capacități de producție excedentare. Cartea verde privind reforma PCP din aprilie 2009 a lansat o consultare publică, aflată în prezent în desfășurare, care se referă în mod special la sprijinul financiar public acordat pescuitului, care contravine obiectivelor PCP.

Coeziune (documentul de lucru al Comisiei, punctele 58-70)

Comisia a inclus în strategia sa de audit pentru perioada 2009-2011 toate măsurile aflate în desfășurare ale planului său de acțiune pentru întărirea rolului de supraveghere al Comisiei în cadrul acțiunilor structurale (precum finalizarea planurilor naționale de acțiune de remediere, procedurile de suspendare și corectare). În raportul privind punerea în aplicare [COM(2009) 42], Comisia a arătat că planul de acțiune a creat rezultate efective și s-a angajat să prezinte la începutul anului 2010 un raport asupra impactului inițial al planului de acțiune.

Activitatea de audit a Comisiei se bazează pe o evaluare cuprinzătoare a riscurilor, care este actualizată periodic. Această evaluare ține seama de mai mulți factori, inclusiv rezultatele auditurilor precedente și nivelul corecțiilor financiare, conducând la o activitate de audit mult mai riguroasă în domenii și programe mai riscante. Cu toate acestea, informațiile trebuie să fie interpretate cu mare atenție, având în vedere, în special, faptul că nivelul propriu zis al corecțiilor financiare pentru un stat membru nu indică în sine nivelul de risc implicat.

Activitatea Comisiei a vizat în continuare simplificarea normelor pentru 2007-2013, în special în ceea ce privește sistemul de raportare a neregularităților și posibilitatea de declarare a costurilor pe baza ratelor fixe, costurilor unitare sau sumelor forfetare.

Politici interne, inclusiv cercetare (documentul de lucru al Comisiei, punctul 1 și punctele 71-91)

În domeniul cercetării, Comisia a elaborat o strategie de control multianuală pentru cel de-al șaselea program-cadru (PC6). Strategia se bazează pe detectarea și corectarea oricăror erori care nu au putut fi identificate prin verificări documentare înainte de efectuarea unei plăți. Acest tip de control este realizat prin creșterea semnificativă a numărului de audituri ex post și recuperarea sumelor plătite în mod necuvenit, ceea ce a contribuit deja la reducerea indicilor de eroare în ultimii ani.

Cel de-al șaptelea program-cadru (PC7) a adus îmbunătățiri suplimentare și o serie de simplificări importante. Introducerea fondului de garanții al participanților s-a dovedit esențială pentru reducerea considerabilă a numărului de controale financiare ex ante și a utilizării măsurilor asigurătorii. Fondul înlocuiește responsabilitatea financiară colectivă a contractanților, astfel cum se prevede în PC6. Condițiile de participare la PC7 (articolul 31) prevăd că se pot percepe costuri medii, atât timp cât nu diferă semnificativ de costurile reale.

În plus, prin facilitatea înregistrării unice pentru participanți se evită ca beneficiarii să înainteze cereri în repetate rânduri și se îmbunătățește calitatea datelor și coerența în toate sistemele de gestionare a granturilor. Alte îmbunătățiri se vor realiza prin introducerea treptată a sistemelor de schimb complet electronice pentru întregul lanț al gestionării propunerilor și granturilor în cadrul inițiativei PC7.

Răspunsurile detaliate ale Comisiei la recomandările Parlamentului European în domeniile politice specifice de activitate care intră sub incidența politicilor interne sunt prezentate în documentul de lucru anexat.

Acțiuni externe, ONG-uri și dezvoltare (documentul de lucru al Comisiei, punctul 2 și punctele 92-111)

Comisia a introdus măsuri pentru întărirea controalelor la nivelul organismelor de implementare, în special noile mandate standard pentru audituri și dezvoltarea CRIS-Audit în vederea monitorizării acestora. Deoarece au fost introduse recent, Comisia estimează că toate beneficiile acestor măsuri vor deveni mai clare în viitor. Între timp, Comisia își continuă eforturile de îmbunătățire a sistemelor, conform recomandărilor Curții. Comisia intenționează să instituie măsuri precum elaborarea de linii directoare specifice pentru a asista organismele de implementare să gestioneze mai bine fondurile comunitare și să se conformeze normelor europene, consolidând astfel măsurile asiguratorii.

Evaluările recente, privind cooperarea Comisiei cu țările partenere prin intermediul Organizației Națiunilor Unite (ONU) și acordarea ajutoarelor prin intermediul Băncii Europene de Investiții și a băncilor de dezvoltare, constată că acestea aduc valoare adăugată și rezultate concrete, în special pentru fondurile fiduciare mai mari. În plus, participarea la astfel de inițiative a permis Comisiei să intervină în zone sensibile din punct de vedere politic, unde, în caz contrar, ar fi fost imposibil să se acorde ajutoare. Comisia a putut beneficia de prezența în teren și de cunoștințele de specialitate ale partenerilor săi multilaterali privind punerea în aplicare. Comisia va continua să lucreze în strânsă cooperare cu ONU în scopul îmbunătățirii performanței misiunilor de verificare și al consolidării transparenței și vizibilității contribuțiilor comunitare în cadrul acestei organizații. În acest sens, în cadrul celei de-a șasea reuniuni anuale a Grupului de lucru pentru ACFA (Acordul-cadru financiar și administrativ dintre Comunitatea Europeană și ONU) care a avut loc în aprilie 2009, s-a convenit asupra mandatului misiunilor de verificare. Cu titlu experimental, acesta a fost deja utilizat cu succes anul trecut.

Din 2008, Comisia a publicat numele tuturor beneficiarilor acțiunilor externe de finanțare, în conformitate cu dispozițiile articolului 30 alineatul (3) din Regulamentul financiar. Lista este cuprinzătoare, nefiind deci limitată la „ONG-uri”, un termen generic pentru care nu există nicio definiție juridică convenită de comun acord. În ceea ce privește aspectele contractuale ale finanțării, Comisia identifică eligibilitatea actorilor nestatali (ANS) pentru finanțare comunitară în baza cadrului juridic național al fiecăruia.

Răspunsurile Comisiei la alte recomandări privind relațiile externe, ajutoarele umanitare și politica de dezvoltare sunt prezentate în documentul de lucru anexat, la punctele referitoare la acțiunile externe și Fondul European de Dezvoltare.

Strategia de preaderare (documentul de lucru al Comisiei, punctele 112-120)

Odată cu aderarea României și Bulgariei, la 1 ianuarie 2007, Comisia a instituit un mecanism de cooperare și verificare pentru aceste țări, în vederea remedierii anumitor deficiențe în domeniul reformei sistemului judiciar, al luptei împotriva corupției și, în cazul Bulgariei, împotriva crimei organizate, precum și în vederea monitorizării progreselor realizate în aceste domenii, prin rapoarte periodice. Cele mai recente rapoarte au fost adoptate la 22 iulie 2009 și înaintate Parlamentului European [COM(2009) 401 final și COM(2009) 402 final].

În ceea ce privește țările candidate și potențial candidate, lupta împotriva corupției și a crimei organizate constituie o prioritate esențială pentru toate parteneriatele de aderare și/sau europene. Comisia a inclus acest aspect în strategia de punere în aplicare a instrumentului de asistență pentru preaderare (IPA). Toate documentele indicative de planificare multianuală pentru IPA (MIPD) prevăd acum, ca măsură prioritară, lupta împotriva corupției. În colaborare cu OLAF, sunt propuse și pregătite inițiative mai practice.

Cheltuieli administrative (documentul de lucru al Comisiei, punctele 121-126)

Răspunsurile detaliate ale Comisiei la recomandările Parlamentului European privind școlile europene, aspectele legate de personal și de clădirile Comisiei sunt prezentate în documentul de lucru anexat. Informațiile referitoare la proiecte imobiliare au fost puse la dispoziție în proiectele preliminare de buget pentru 2008, 2009 și 2010 și în cadrul discuțiilor privind transferurile pentru 2009[6], inclusiv necesarul de spații de birouri pentru anii următori.

Acțiunile întreprinse în urma descărcării de gestiune (documentul de lucru al Comisiei, punctul 127)

Comisia monitorizează toate cererile de descărcare de gestiune cu excepția celor care nu corespund cadrului juridic existent sau prerogativelor sale instituționale. În conformitate cu articolul 276 alineatul (3) din Tratatul CE și articolul 147 din Regulamentul financiar, Comisia înaintează anual Parlamentului European un raport privind măsurile luate în baza observațiilor și recomandărilor formulate de acesta, în deciziile de descărcare de gestiune.

C) RAPOARTE SPECIALE ALE CURțII DE CONTURI

În rezoluția sa privind descărcarea de gestiune, Parlamentul European a inclus recomandările adresate Comisiei privind o serie de rapoarte speciale publicate de Curtea de Conturi în 2007 și 2008. Răspunsurile Comisiei la aceste recomandări sunt prezentate în documentul de lucru al acesteia (punctele 128-169).

II – FONDUL EUROPEAN DE DEZVOLTARE

În ceea ce privește programele de sprijin bugetar, se depun eforturi semnificative pentru îmbunătățirea analizării eligibilității și sporirea clarității contractelor financiare și a deciziilor de plată. Informațiile referitoare la toate programele de sprijin bugetar aprobate în 2008 sunt prezentate sub formă de rezumat în programele anuale de acțiune pe 2008[7].

Pentru a satisface cerința privind o mai mare transparență în ceea ce privește sprijinul bugetar, Comisia va aborda mai detaliat aspectele legate de sprijinul bugetar în viitoarele rapoarte anuale privind „politicile de dezvoltare și asistență externă ale Comunității Europene și punerea în aplicare a acestora”.

Controalele ex ante constituie o parte importantă a strategiei actuale a EuropeAid, astfel încât orice erori detectate în timpul acestor controale să poată fi corectate înaintea aprobării plăților finale. Aceste controale includ, ori de câte ori este necesar și adecvat, audituri sau certificări tehnice specifice efectuate de experți independenți, în funcție de tipul de contract/operator, ceea ce determină o intensificare a verificărilor la nivelul organismelor de implementare, în special înainte de efectuarea plății finale.

Informații mai detaliate privind toate recomandările legate de FED sunt prezentate în documentul de lucru al Comisiei (punctele 170-183).

III – RECOMANDăRI DIN REZOLUțIILE PRIVIND AGENțIILE

Potrivit declarației comune din 10 martie 2009, Grupul de lucru interinstituțional privind agențiile de reglementare va aborda o serie de aspecte esențiale propuse de instituțiile participante, inclusiv rolul și poziția agențiilor în peisajul instituțional al Uniunii Europene, crearea, structura și funcționarea acestor agenții, precum și aspecte legate de finanțare, buget, supraveghere și gestionare. La nivel tehnic, a fost identificată și convenită de comun acord o listă de aspecte specifice. În prezent se desfășoară lucrări în cadrul grupului, iar Comisia va iniția acțiunile necesare, în funcție de rezultatele acestor discuții.

Răspunsurile Comisiei la recomandările Parlamentului European privind diversele aspecte generale legate de agențiile de reglementare, precum și răspunsurile la recomandările privind fiecare agenție sunt prezentate în documentul de lucru al Comisiei (punctele 184-203).

* * *

[1] Descărcarea de gestiune pentru bugetul general pe anul 2007, descărcarea de gestiune pentru FED pe anul 2007, descărcarea de gestiune pentru agenții pe anul 2007.

[2] Documentul de lucru al serviciilor Comisiei, anexa la Raportul Comisiei către Parlamentul European privind acțiunile întreprinse în urma deciziilor de descărcare de gestiune pe anul 2007.

[3] Atât prezentul raport de sinteză, cât și documentul de lucru integral urmează cât mai îndeaproape structura rezoluțiilor care cuprind recomandările Parlamentului European.

[4] A se vedea recomandările 7, 73, 93, 126, 134, 135, 167 și 182.

[5] Problemele ridicate de Parlamentul European în concluziile sale principale sunt prezentate în continuare la punctele relevante.

[6] Transferuri DEC5 și DEC24.

[7] A se vedea http://ec.europa.eu/europeaid/work/ap/aap/2008_en.htm